b"\n_START_ARTICLE_\nSetge d'Edessa\n_START_SECTION_\nAntecedents\n_START_PARAGRAPH_\nEl Comtat d'Edessa va ser el primer dels estats croats que s'establ\xc3\xad durant i despr\xc3\xa9s de la primera croada. Tamb\xc3\xa9 va ser el situat m\xc3\xa9s al nord, el m\xc3\xa9s feble i menys poblat, objecte de freq\xc3\xbcents atacs dels estats musulmans circumdants, governats per ort\xc3\xbakides, danishm\xc3\xa8ndides, i selj\xc3\xbacides turcs. Baldu\xc3\xad II de Jerusalem i el futur comte Joscel\xc3\xad Courtenay foren fets presoners despr\xc3\xa9s de la seva derrota a la batalla d'Harran el 1104. Baldu\xc3\xad i Joscel\xc3\xad van ser capturats per segona vegada el 1122, i encara que el comtat d'Edessa es va recuperar una mica despr\xc3\xa9s de la Batalla d'Azaz el 1125, Joscel\xc3\xad va morir en combat el 1131. El seu successor, Joscel\xc3\xad II d'Edessa, es va veure obligat a una alian\xc3\xa7a amb l'Imperi Bizant\xc3\xad, per\xc3\xb2 el 1143 tant l'emperador bizant\xc3\xad Joan II Comn\xc3\xa8 com el rei de Jerusalem Folc V d'Anjou van morir. Joan va ser succe\xc3\xaft pel seu fill Manuel I Comn\xc3\xa8, que va haver de fer front als seus germans grans per consolidar el poder, mentre que Folc va ser succe\xc3\xaft per la seva dona Melisenda de Jerusalem i el seu fill Baldu\xc3\xad III de Jerusalem. Joscel\xc3\xad, a m\xc3\xa9s, s'havia enemistat amb Ramon II de Tr\xc3\xadpoli i Ramon d'Antioquia, deixant Edessa sense poderosos aliats.\n_START_SECTION_\nEl setge\n_START_PARAGRAPH_\nEl 1144 Joscel\xc3\xad II d'Edessa va aliar-se amb Kara Arslan, el governant ort\xc3\xbakida de Diyarbak\xc4\xb1r contra el creixent poder i la influ\xc3\xa8ncia de Imad al-Din Zengi I. Joscel\xc3\xad va sortir d'Edessa amb gaireb\xc3\xa9 tot el seu ex\xc3\xa8rcit per donar suport a Kara Aslan i atacar Alep. Zengi, que tractava de prendre avantatge per la mort de Folc V d'Anjou, rei de Jerusalem el 1143, va dirigir-se al nord per assetjar Edessa, on va arribar el 28 de novembre. La ciutat havia estat advertida de la seva arribada i es va preparar per a un setge, per\xc3\xb2 poc podia fer mentre Joscel\xc3\xad i l'ex\xc3\xa8rcit estaven en un altre lloc._NEWLINE_La defensa de la ciutat va ser encap\xc3\xa7alada per l'arquebisbe Llat\xc3\xad Hug II, el bisbe armeni Joan, i el bisbe jacobita Basili, que es van assegurar que els cristians nadius no desertessin a les files de Zengi. Quan Joscel\xc2\xb7l\xc3\xad va saber del setge, va enviar l'ex\xc3\xa8rcit a Turbessel, sabent que ell mai podria desallotjar Zengi sense l'ajuda dels altres estats croats. Melisenda de Jerusalem va respondre la crida enviant un ex\xc3\xa8rcit dirigit per Manassas de Hierges, Felip de Milly i Elinand de Bures, per\xc3\xb2 Ramon de Poitiers, el pr\xc3\xadncep d'Antioquia no va atendre la crida perqu\xc3\xa8 lluitava contra l'Imperi Bizant\xc3\xad al Regne d'Arm\xc3\xa8nia Menor._NEWLINE_Zengi va encerclar la ciutat veient que no hi havia ex\xc3\xa8rcit defensor, de manera que va fer construir maquin\xc3\xa0ria de setge i es va comen\xc3\xa7ar a minar les muralles, a l'hora que les seves forces rebien refor\xc3\xa7os kurds i oghuzs. Edessa va resistir tot el que va poder, per\xc3\xb2 els habitants no tenien experi\xc3\xa8ncia en setges ni coneixements de lluita contra mineria, nombroses torres estaven sense guarnici\xc3\xb3 i part de la paret prop de la Porta de les Hores es va enfonsar el 24 de desembre. Les tropes de Zengi van entrar a la ciutat, matant a tots aquells que no van poder fugir a la ciutadella, que estava a c\xc3\xa0rrec de Jordi Maniaces. Milers van ser asfixiats o trepitjats fins a la mort durant els moments de p\xc3\xa0nic, incl\xc3\xb2s l'arquebisbe Hug. Zengi va ordenar als seus homes posar fi a la massacre, per\xc3\xb2 tots els presos llatins van ser executats mentre que als natius cristians se'ls va permetre viure en llibertat. La ciutadella va ser lliurada el 26 de desembre. Un dels comandants de Zengi, Zayn ad-Din Ali Kutchuk, va ser nomenat governador, mentre que el bisbe Basili, disposat a donar la seva lleialtat a qui govern\xc3\xa9s la ciutat, va ser reconegut com a l\xc3\xadder de la poblaci\xc3\xb3 cristiana.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEl gener del 1145 Imad al-Din Zengi I va capturar Saruj i assetjar Birejik, per\xc3\xb2 l'ex\xc3\xa8rcit del Regne de Jerusalem va arribar i es va unir al d'Edessa. Zengi va saber de problemes a Mossul, i hi va retornar per prendre el control; per tots els territoris isl\xc3\xa0mics se'l conegu\xc3\xa9 amb els sobrenoms de defensor de la fe i al-Malik al-Mansur (el rei victori\xc3\xb3s). No va seguir atacant la resta del territori d'Edessa i el Principat d'Antioquia, com es temia, i Joscel\xc3\xad II va seguir governant les restes del comtat a l'oest de l'Eufrates des de Turbessel, per\xc3\xb2 a poc a poc la resta del territori va ser capturat pels musulmans o venut als bizantins._NEWLINE_Zengi va ser assassinat per un esclau el 1146 durant el setge a Qalat Jabar, i el va succeir a Alep el seu fill Nur ad-Din. Joscel\xc3\xad va intentar recuperar Edessa despr\xc3\xa9s de l'assassinat, i la va recuperar, tret de la ciutadella, l'octubre del 1146, per\xc3\xb2 en no tenir l'ajuda dels altres estats croats i estar mal planificada, la seva expedici\xc3\xb3 va ser expulsada d'Edessa per Nur ad-Din el novembre. Aquesta vegada, tota la poblaci\xc3\xb3 va ser exiliada, i la ciutat va quedar deserta. La not\xc3\xadcia de la caiguda d'Edessa va arribar a Europa el 1145, i el papa Eugeni III va proposar l'organitzaci\xc3\xb3 de la segona croada, dirigida per Llu\xc3\xads VII de Fran\xc3\xa7a i Conrad III d'Alemanya, per\xc3\xb2 va acabar en desastre el 1148 i Edessa mai va ser recuperada."